கரைச்சி பிரதேச சபை (Karachchi Divisional Council) இலங்கையின் கிளிநொச்சி மாவட்டத்தில் அமைந்துள்ள உள்ளூராட்சி அமைப்புக்களுள் ஒன்று ஆகும். கரைச்சி பிரதேசச் செயலாளர் பிரிவில் அடங்கும் பகுதிகள் இப்பிரதேச சபைக்குள் அடங்குகின்றன. இதன் மொத்தப் பரப்பளவு 620.66 சதுர மைல்கள். இதன் வடக்கில் பச்சிலைப்பள்ளி பிரதேச சபை, யாழ்ப்பாண மாவட்டம் என்பனவும்; கிழக்கில் முல்லைத்தீவு மாவட்டமும்; தெற்கில் முல்லைத்தீவு மாவட்டம், மன்னார் மாவட்டம் என்பனவும்; மேற்கில் பூநகரி பிரதேச சபையும் எல்லைகளாக உள்ளன. இச்சபைக்கான உறுப்பினர்களும், சபையின் தலைவரும் நேரடியாக மக்களால் தெரிவுசெய்யப்படுகின்றனர். கரைச்சி பிரதேச சபையில் 19 உறுப்பினர்கள் உள்ளனர். இந்த 19 உறுப்பினர்களும் விகிதாசார பிரதிநிதித்துவ முறையில் இடம்பெறும் தேர்தல் ஊடாகத் தெரிவு செய்யப்படுகின்றனர்.